แบบรายงานการเปิดเผยข้อมูลเพิ่มเติมของบริษัทที่ออกหุ้น

ส่วนที่ 1.

ข้อมูลสรุป (executive summary)

บริษัท ศิครินทร์ จำกัด (มหาชน) เดิมจดทะเบียนเป็นนิติบุคคลประเภทบริษัทจำกัดใช้ชื่อว่า "บริษัท
สำโรงการแพทย์ จำกัด" เมื่อ พ.ศ 2523 โดยมีทุนจดทะเบียนครั้งแรก 16 ล้านบาท
ต่อมาได้จดทะเบียนเป็นบริษัทมหาชนจำกัด โดยใช้ชื่อว่า "บริษัท สำโรงการแพทย์ จำกัด (มหาชน)
และได้เปลี่ยนชื่อเป็น "บริษัท ไวตาคอร์ จำกัด (มหาชน)" และเปลี่ยนชื่อเป็น "บริษัท ศิครินทร์
จำกัด (มหาชน) มาจนถึงปัจจุบันนี้

บริษัท ศิครินทร์ จำกัด (มหาชน) ประกอบกิจการโรงพยาบาลเอกชน
มีสำนักงานแห่งใหญ่ตั้งอยู่เลขที่ 4/29 หมู่ 10 ถนน

ศรีนครินทร์ แขวงบางนา เขตบางนา กรุงเทพมหานคร มีทุนจดทะเบียนชำระแล้วจำนวน 900
ล้านบาท บริษัทฯได้บุกเบิกและดำเนินธุรกิจด้านโรงพยาบาลมานานกว่า 15 ปี
มุ่งเน้นด้านการให้บริการที่ดีเลิศ ปัจจุบันมีโรงพยาบาลในเครือ 3 แห่ง คือ โรงพยาบาล

ศิครินทร์,โรงพยาบาลรัทรินทร์ และโรงพยาบาลเทพารักษ์ ขณะนี้ได้เปิดดำเนินการแล้ว 2 แห่ง
โรงพยาบาลศิครินทร์ และโรงพยาบาลรัทรินทร์ ได้ผ่านการรับรองมาตรฐานการรักษาพยาบาล ISO
9001จาก URS และกำลังดำเนินการจัดทำระบบ HA
เพื่อให้ได้รับการรับรองคุณภาพมาตรฐานจากสถาบันพัฒนาและรับรองคุณภาพโรงพยาบาลคาดว่าจะได้รับการรับรองภายในมิถุนายนปี
2546 นี้ พร้อมกับการพัฒนาระบบคุณภาพด้านสภาพแวดล้อมซึ่งคาดว่าจะได้รับการรับรอง ISO
14000 ภายในมิถุนายนปี 2546 นี้เช่นกัน ส่วนโรงพยาบาลเทพารักษ์ ระงับการก่อสร้างตั้งแต่ปี
2540 เนื่องจากภาวะเศรษฐกิจไม่เอื้ออำนวย ซึ่งบริษัทฯได้ขายหุ้นของบริษัท โรงพยาบาลเทพารักษ์
จำกัด (มหาชน) จำนวน 2,500,000 หุ้น เป็นผลให้บริษัทยังคงถือหุ้นในบริษัท
โรงพยาบาลเทพารักษ์ จำกัด (มหาชน) จำนวน 2,299,770 หุ้น คิดเป็นอัตราร้อยละ 38.33

บริษัทฯ มีจุดมุ่งหมายในการดำเนินธุรกิจด้านสุขภาพอนามัยอย่างหลากหลาย
ธุรกิจที่กำลังดำเนินงานในขณะนี้ได้แก่ธุรกิจโรงพยาบาล
การให้คำปรึกษาด้านการบริหารโรงพยาบาลเอกชน ศูนย์สุขภาพ และธุรกิจเครื่องมือแพทย์ ในปี
2543 บริษัทฯลงทุนเพิ่มในบริษัท เซอร์จิเทค จำกัด ซึ่งดำเนินธุรกิจเกี่ยวกับการจำหน่ายยา
และวัสดุอุปกรณ์ทางการแพทย์
รวมทั้งเป็นที่ปรึกษาด้านการจัดซื้อยาและเวชภัณฑ์ทางการแพทย์ให้กับบริษัทฯ จากเดิมถือหุ้นอยู่
46.67 % เป็นถือหุ้น 87.43 % และในเดือนธันวาคม 2544
บริษัทฯได้จำหน่ายหุ้นของบริษัทฯดังกล่าวไปจำนวน 164,500 หุ้น ทำให้บริษัทฯถือหุ้นลดลงเหลือ
40.43 %

การดำเนินงานของบริษัทฯและบริษัทย่อยได้รับผลกระทบอย่างมีสาระสำคัญจากปัญหาเศรษฐกิจมาตั้งแต่ปี
2540 ส่งผลให้บริษัทฯมียอดขาดทุนเกินทุนตั้งแต่ปี 2542
บริษัทฯจึงเข้าเกณฑ์อาจถูกเพิกถอนออกจากการเป็นหลักทรัพย์จดทะเบียน
โดยรายการที่มีผลทำให้เกิดขาดทุนจำนวนมากมิได้เกิดจากการบริหารกิจการโรงพยาบาลในอดีต
แต่เกิดจากการขาดทุนจากการด้อยค่าของเงินลงทุน
รวมทั้งการรับรู้ผลขาดทุนที่ยังไม่ได้แบ่งของบริษัทย่อยและบริษัทร่วม
บริษัทฯดำเนินการแต่งตั้งบริษัทหลักทรัพย์แห่งหนึ่งเป็นที่ปรึกษาทางการเงินอิสระร่วมจัดทำแผนดำเนินการเพื่อแก้ไขเหตุแห่งการเพิกถอน
ซึ่งแผนดำเนินการดังกล่าวได้จัดทำแล้วเสร็จและผ่านมติที่ประชุมใหญ่สามัญผู้ถือหุ้นประจำปี 2544
เมื่อวันที่ 29 มิ.ย 44 เรียบร้อยแล้ว
ตลาดหลักทรัพย์แห่งประเทศไทยอนุมัติให้เปิดซื้อขายหลักทรัพย์ของบริษัทฯในหมวด REHABCO
ได้เมื่อวันที่ 17 กันยายน 2544

ผลการดำเนินงานในปี 2545 บริษัทฯมีผลกำไรสุทธิจำนวน 103.08 ล้านบาท
เมื่อเปรียบเทียบผลกำไรสุทธิปี 2545 กับปี 2544 ในปี 2545 มีกำไรสุทธิเพิ่มขึ้น 10.35 ล้านบาท
ซึ่งเป็นผลมาจากบริษัทฯมีรายได้จากการรักษาพยาบาลเพิ่มขึ้น 14.47 %
และบริษัทฯได้ดำเนินการปรับโครงสร้างหนี้ที่มีปัญหาทำให้บริษัทฯมีผลกำไรจากการปรับโครงสร้างหนี้ดังกล่าวเป็นจำนวนเงิน
9.31 ล้านบาท